ΚΑΝΟΝΙΣΜΟΣ (ΕΟΚ) αριθ. 925/80 ΤΗΣ ΕΠΙΤΡΟΠΗΣ της 16ης Απριλίου 1980 περί τροποποιήσεως του κανονισμού (ΕΟΚ) αριθ. 262/79 "περί πωλήσεως σε μειωμένη τιμή βουτύρου που προορίζεται για την παρασκευή προϊόντων ζαχαροπλαστικής, παγωτών και άλλων ειδών διατροφής"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως το άρθρο 6 παράγραφος 7,

τον κανονισμό (ΕΟΚ) αριθ. 985/68 του Συμβουλίου της 15ης Ιουλίου 1968 περί θεσπίσεως των γενικών κανόνων που διέπουν τα μέτρα παρεμβάσεως στην αγορά του βουτύρου και της κρέμας γάλακτος(3), όπως τροποποιήθηκε τελευταία από τον κανονισμό (ΕΟΚ) αριθ. 1272/79(4), και ιδίως το άρθρο 7α,

Εκτιμώντας:

ότι ο κανονισμός (ΕΟΚ) αριθ. 262 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 2478/79(6), επιτρέπει στους παρασκευαστές προϊόντων ζαχαροπλαστικής, παγωτών και άλλων προϊόντων διατροφής να αγοράσουν βούτυρο δημοσίας αποθεματοποιήσεως που πωλείται σε μειωμένη τιμή- ότι, για να εξασφαλισθεί η μεγαλύτερη αποτελεσματικότητα αυτού του μέτρου, πρέπει να δοθούν στους ενδιαφερόμενους ορισμένες εγγυήσεις για τη διάρκεια του μέτρου-

ότι με την ευκαιρία αυτή πρέπει να διευκρινισθεί ότι, πριν από τη μεταποίησή τους στα προϊόντα που αναφέρονται στο άρθρο 4 του κανονισμού (ΕΟΚ) αριθ. 262/79, το βούτυρο ή το συμπυκνωμένο βούτυρο δύνανται, κατά τη διάρκεια ενός ενδιαμέσου σταδίου παραγωγής, να μεταποιηθούν σε προϊόντα άλλα από αυτά που αναφέρονται στο εν λόγω άρθρο 4, μόνο αν αυτή η ενδιάμεση μεταποίηση πραγματοποιείται στην ίδια επιχείρηση όπου γίνεται η τελική μεταποίηση- ότι φαίνεται όμως, δυνατό να γίνει δεκτή παρέκκλιση από τον κανόνα αυτό, όταν η επιχείρηση της ενδιάμεσης μεταποιήσεως και αυτή της τελικής μεταποιήσεως παρέχουν τις αναγκαίες εγγυήσεις που επιτρέπουν αποτελεσματικό έλεγχο του τελικού προορισμού του εν λόγω βουτύρου, και όταν, λόγω αυτών των εγγυήσεων, η αρμόδια αρχή εξουσιοδότησε από πριν την ενδιάμεση μεταποίηση- ότι η αρμόδια αρχή πρέπει, ως εκ τούτου, να δύναται να εκτιμά τις προσφερόμενες εγγυήσεις που παρέχουν τόσο η επιχείρηση της ενδιάμεσης μεταποιήσεως όσο και αυτή της τελικής μεταποιήσεως-

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν γνωμοδότησε εντός της προθεσμίας που έταξε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 262/79 τροποποιείται ως ακολούθως:

1. Η ακόλουθη παράγραφος προστίθεται στο άρθρο 1:

"Το καθεστώς πωλήσεως που προβλέπεται στον παρόντα κανονισμό εξακολουθεί να εφαρμόζεται όσο το επιτρέπουν οι διαθέσιμες ποσότητες βουτύρου σε δημόσια αποθέματα, και, εν πάση περιπτώσει, για μία περίοδο διάρκειας τουλάχιστον ενός έτους από την ημερομηνία δημοσιεύσεως στην Επίσημη Εφημερίδα των Ευρωπαϊκών Κοινοτήτων μιας αντίστοιχης προκαταρτικής γνώμης, εκδοθείσης, κατά τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68."

2. Το κείμενο του άρθρου 7 αντικαθίσταται από το ακόλουθο κείμενο:

"Άρθρο 7

1. Πριν από τη μεταποίησή τους σε προϊόντα που αναφέρονται στο άρθρο 4, το συμπυκνωμένο γάλα που αναφέρεται στο άρθρο 5 παράγραφοι 1 και 2 και, σε περίπτωση εφαρμογής του άρθρου 10 παράγραφος 2, το αποδιδόμενο βούτυρο, δύνανται κατά τη διάρκεια ενός μεταβατικού σταδίου, να μεταποιηθούν σε προϊόντα υπαγόμενα σε δασμολογική κλάση άλλη από αυτές που αναφέρονται στο άρθρο 4, μόνο αν αυτή η ενδιάμεση μεταποίηση γίνει στην ίδια επιχείρηση που γίνεται η μεταποίηση σε αναφερόμενα στο άρθρο 4 προϊόντα.

2. Εν τούτοις, όσον αφορά το συμπυκνωμένο βούτυρο, που αναφέρεται στο άρθρο 5 παράγραφοι 1 και 2, τα Κράτη μέλη δύνανται να επιτρέψουν την αναφερόμενη στην παράγραφο 1 ενδιάμεση μεταποίηση σε άλλη επιχείρηση από αυτήν της τελικής μεταποιήσεως σε αναφερόμενα στο άρθρο 4 προϊόντα, κάτω από τις ακόλουθες συνθήκες:

α) Κατόπιν κοινής αιτήσεως, η επιχείρηση ενδιάμεσης μεταποιήσεως και η σχετική επιχείρηση ή επιχειρήσεις τελικής μεταποιήσεως πρέπει να εγκριθούν εκ των προτέρων για το σκοπό από την αρμόδια αρχή του σχετικού Κράτους Μέλους. Η Βελγολουξεμβουργιανή Οικονομική Ένωση θεωρείται ως ένα μόνο Κράτος Μέλος για την εφαρμογή της παρούσης παραγράφου.

Με την επιφύλαξη των συμπληρωματικών προδιαγραφών που τίθενται από τα Κράτη Μέλη, προκειμένου να επιτραπεί αποτελεσματικός έλεγχος της τελικής χρησιμοποιήσεως του συμπυκνωμένου βουτύρου, δύναται να εγκριθεί σαν επιχείρηση ενδιάμεσης μεταποιήσεως ή επιχείρηση τελικής μεταποιήσεως μόνο μία επιχείρηση που αναλαμβάνει τη συνεχή τήρηση λογιστικών βιβλίων, στα οποία εμφαίνεται:

- όσον αφορά την επιχείρηση ενδιάμεσης μεταποιήσεως, οι χρησιμοποιούμενες ποσότητες συμπυκνωμένου βουτύρου, οι ποσότητες, η φύση και η περιεκτικότητα σε λιπαρές βουτυρικές ουσίες του προκύπτοντος ενδιαμέσου προϊόντος, καθώς και το όνομα και η διεύθυνση της επιχειρήσεως τελικής μεταποιήσεως,

- όσον αφορά την επιχείρηση τελικής μεταποιήσεως, οι ποσότητες, η φύση και η περιεκτικότητα σε λιπαρές βουτυρικές ουσίες του χρησιμοποιηθέντος στην τελική μεταποίηση ενδιαμέσου προϊόντος, οι ποσότητες και η περιεκτικότητα σε λιπαρές βουτυρικές ουσίες των προϊόντων που προκύπτουν κατά τη μεταποίηση αυτή, καθώς και το όνομα και η διεύθυνση της ενδιάμεσης προμηθευτικής επιχειρήσεως.

β) Η κοινή αίτηση εγκρίσεως και η έγκριση που παρέχεται σε κάθε σχετική επιχείριση καθορίζουν ιδίως:

- το όνομα και τη διεύθυνση των συνεργαζομένων επιχειρήσεων,

- τη φύση του ενδιαμέσου προϊόντος που δύναται να παρασκευασθεί από την επιχείρηση ενδιάμεσης μεταποιήσεως και να χρησιμοποιηθεί από την επιχείρηση ή τις επιχειρήσεις τελικής μεταποιήσεως.

Τα Κράτη Μέλη που κάνουν χρήση της παρούσης παραγράφου καθορίζουν τη φύση του ή των ενδιαμέσων προϊόντων που δύνανται να παρασκευασθούν και να χρησιμοποιηθούν.

Η έγκριση αίρεται στην περίπτωση που εξακριβώνεται σοβαρή παραβίαση εκ μέρους μιας επιχειρήσεως των διατάξεων του παρόντος κανονισμού και/ή των εθνικών συμπληρωματικών διατάξεων που έχουν θεσπισθεί επί του θέματος.

γ) Η αρμόδια αρχή υποβάλλει τις επιχειρήσεις που εγκρίθηκαν σύμφωνα με τις προβλεπόμενες στις περιπτώσεις α) και β) διατάξεις στον έλεγχο που αναφέρεται στο άρθρο 21. Ο έλεγχος αυτός συνεπάγεται συχνά λεπτομερή και αιφνιδιαστικό έλεγχο των εμπορικών εγγράφων και των ειδικών λογιστικών βιβλίων που αναφέρονται στην περίπτωση α), τόσο της επιχειρήσεως ενδιάμεσης μεταποιήσεως, όσο και των επιχειρήσεων τελικής μεταποιήσεως.

δ) Εν τούτοις, όσον αφορά τις επιχειρήσεις τελικής μεταποιήσεως που χρησιμοποιούν μηνιαίως μία ποσότητα μικρότερη από 200 χιλιόγραμμα συμπυκνωμένου βουτύρου υπό μορφή ενδιάμεσων προϊόντων:

- η αναφερόμενη στην περίπτωση α) έγκριση δεν απαιτείται,

- εφαρμόζεται το άρθρο 22 παράγραφος 3 πρώτο εδάφιο.

ε) Όσον αφορά τη μεταφορά του ενδιάμεσου προϊόντος, εφαρμόζονται οι διατάξεις του άρθρου 6, αντικαθιστώντας, για τις ενδείξεις επί της συσκευασίας, τις λέξεις "συμπυκνωμένο βούτυρο" με τις λέξεις "ημιεπεξεργασμένο προϊόν".

3. Περαιτέρω μεταποίηση των προϊόντων που αναφέρονται στο άρθρο 4 είναι επιτρεπτή μόνο στο μέτρο που τα προκύπτοντα προϊόντα υπάγονται σε μία από τις αναφερόμενες στο άρθρο αυτό δασμολογικές κλάσεις και στο μέτρο που κανένα προϊόν υπαγόμενο σε άλλη δασμολογική κλάση δεν έχει παρασκευασθεί κατά ένα ενδιάμεσο στάδιο αυτής της μεταποιήσεως."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 16 Απριλίου 1980.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 13.

(2) EΕ αριθ. Ν 204 της 28.7.1978, σ. 6.

(3) ΕΕ αριθ. Ν 169 της 18.7.1979, σ. 1.

(4) EΕ αριθ. Ν 161 της 29.6.1979, σ. 13.

(5) EΕ αριθ. Ν 41 της 16.2.1979, σ. 1.

(6) EΕ αριθ. Ν 281 της 10.11.1979, σ. 25.